
Maskevarre beitelag

	Vår dato

	
	18.01.2003
	2003/1556
	21.01.2003


Saksbehandler/direkte telefon: Knut Morten Vangen - 78 95 03 65


Fellingstillatelse på en jerv, Maskevarre beitelag, Tana kommune

Vi viser til deres søknad datert 18.01.03 der dere søker om fellingstillatelse på 4 jerv i Maskevarre beiteområde.  

Vedtak

Fylkesmannen i Finnmark gir med dette fellingstillatelse på en (-1-) jerv i Maskevarre beiteområde i Tana kommune. Fellingstillatelsen gjelder fra og med 21.01.03 til og med 15.02.03. 

Tillatelsen er gitt med hjemmel i § 12 i Lov om viltet (viltloven) av 29. mai 1981 nr. 38, med senere endringer, og  § 3 i ”Forskrift om forvaltning av bjørn, jerv, ulv og gaupe” av 30.06.00, jf. Direktoratet for naturforvaltnings (DN) brev av 31.05.02 der Fylkesmannen i  Finnmark er gitt myndighet til å forvalte betinget fellingstillatelse på 2 jerv i Finnmark, innen gitt tidsramme og under gitte vilkår.

Begrunnelse for vedtaket

Fellingstillatelse på jerv gis normalt for å forhindre ytterligere tap av bufe eller tamrein i situasjoner der det allerede er dokumentert at jerv har voldt betydelig skade. Tillatelse kan også gis etter søknad eller etter initiativ fra Fylkesmannen,  før skade skjer i områder der skadepotensialet er stort, jf. § 3 i ”Forskrift om forvaltning av bjørn, jerv, ulv og gaupe” av 30.06.00. En slik avgjørelse skal bygge på en helhetsvurdering av skadenes betydning i forhold til behovet for vern av rovviltet, sett i forhold til prinsippet om differensiert forvaltning. 

Ved utøvelse av dettes skjønnet skal det blant annet tas hensyn til områdets betydning som beitemark og skadenes omfang og utvikling, jf. § 3, 2. ledd pkt. b og c. 

I Maskevarre beiteområde har det flere år vært store tap av søyer og lam, og jerv er den største skadevolderen. Sommeren og høsten 2002 ble det funnet 8 lam og 1 søye dokumentert/ antatt drept av jerv. Forrige beitesesong (2001) ble det funnet 25-30 søyer og lam tatt av jerv i beiteområde. På bakgrunn av de store tapene forrige beitesesong ble det gitt fellingstillatelse på 2 jerv i dette området vinteren 2001/2002. En jerv ble felt midt i beiteområdet i november, og en jerv ble felt nord for beiteområdet i januar 2002. Til tross for disse fellingene, samt iverksettelse av tidligere nedsanking i slutten av august 2002, har tapene i Maskevarre beitelag i år vært like store som i 2001. 

I beitesesongen 2002 søkte til sammen 9 brukere om erstatning i Maskevarre beitelag og det ble gitt erstatning for 33 søyer og 233 lam (alle erstattet som drept av jerv). Grunnet god dokumentasjon av rovdyrskadene, samt vår kunnskap om jervebestanden i området, ble alt tap utover normaltap erstattet i disse besetningene. I beitesesongen 2001 ble det gitt erstatning for 43 søyer og 205 lam (alle erstattet som drept av jerv). 

Uttak av en jerv i dette området antas å ha stor tapsreduserende effekt for brukerne. Tidligere nedsanking er prøvd som et forebyggende tiltak, men har ikke hatt den ønskede effekten selv om tapene trolig hadde vært enda større med normal nedsankingsdato. 

Det beiter også rein i dette beiteområdet om vinteren. Distrikt 7/8 kommer inn i dette området i midten av november. Jerveskader på rein har vært påvist her flere vintrer og i reindriftsåret 2001/2002 ble det gitt erstatning for til sammen 58 rein i distriktet (ca. 60% av disse ble erstattet som drept av jerv). 

Under vinterens lisensjakt på jerv (1. oktober til 15. februar) er det vedtatt en kvote på 11 jerv som kan felles i Finnmark, hvorav 3 jerv i utgangspunktet kan felles i lisensområde 4 (Karasjok kommune nord for Karasjok tettsted- avgrenset av E6 i vest og øst, Porsanger kommune øst for E6 og sør for RV 98, Lebesby kommune sør for RV 98 og Tana kommune). Hittil er 3 jerv felt i dette området (Auster Tana og Fielbmajohka  i Tana kommune og Rochi i Porsanger kommune). Et fridyr er fordelt til dette lisensområde, slik at det fortsatt er åpnet for lisensjakt i område 4. Hittil er 5 jerv felt i fylket under året lisensjakt. Eventuelt felt dyr vil bli belastet lisensjaktkvoten 2002/2003 i det aktuelle området. 

Basert på antall dokumenterte og sannsynlige ynglinger i Finnmark de siste årene, er minimum vinterbestand i fylket anslått til 32 jerv (basert på yngledata 2000-2002). Dette må anses som et minimumsanslag, fordi beregningene gjøres på grunnlag av de årlige hiregistreringene. Resultatet av hiregistreringene avhenger blant annet av det årlige omfanget (ressursbruken har økt de seneste årene) og vær- og føreforhold spesielt i april og mai. Det var også våren 2002 svært vanskelige forhold i fylket med mildvær og tidlig snøsmelting. Registreringene i 2002 resulterte i 2 dokumenterte og 1 antatt yngling. Tana er det området i fylket med størst tetthet av kjente og mulige ynglelokaliteter. Fylkesmannen kjenner til 11 ynglelokaliteter innenfor kommunen, og av disse har det vært yngling på 2 lokaliteter de siste to årene. Det har vært fra 1-4 registrerte ynglinger i kommunen hvert år siden 1992, med unntak av et år (1996). 

Fylkesmannen anser bestandssitusjonen for jerv i Finnmark for å være god, og felling av en jerv i dette området kommer ikke i konflikt med målsetningen om en sammenhengende levedyktig bestand av jerv i Nord-Norge. 

Fellingstillatelsen gis på følgende vilkår:

1. Tillatelsen gjelder fra og med 21.01.03 til og med 15.02.03.

2. Tillatelsen gjelder i beiteområdet til Maskevarre beitelag i deler av Tana kommune. 

3. På fellingslaget står oppført Truls Halvari (fellingsleder), Per Erik Mudenia, Jan Arne Mudenia, Harald Persen, Tormod Nilsen, Magnar Aslaksen og Arne Aslaksen. Alle medlemmer i fellingslaget skal være kjent med gjeldende vilkår for fellingstillatelsen. Eventuelle nye medlemmer på fellingslaget må innmeldes til Fylkesmannens miljøvernavdeling før de kan delta i fellingen.

4. Deltakerne i fellingsforsøket forplikter seg til å utøve fellingen på en human og sikkerhetsmessig forsvarlig måte, jf. viltlovens § 19. Fylkesmannen skal holdes løpende orientert om utfallet av fellingsforsøket og skal rådføres ved viktige avgjørelser. Fjelltjenesten i Tana skal holdes orientert om fellingsforløpet. 

5. Ved felling kan det benyttes hagle eller rifle. Ved bruk av rifle skal det brukes minimum kaliber 222.R, med ekspanderende prosjektil (blyspiss, hullspiss e.l.), med minimum anslagsverdi på 980 joule på 100 meters avstand.

6. Utført felling skal straks meldes til Fjelltjenesten avd. Tana og til Fylkesmannens miljøvernavdeling (tlf. 78 95 03 67). Meldingen skal inneholde opplysninger om tid og sted for fellingen. Fellingsstedet skal påvises dersom Fylkesmannen ber om det.

7. Fellingslaget plikter å forvisse seg om at påskutt dyr er truffet. Dersom jerv såres under forsøk på felling, skal fellingslaget gjøre det de kan for å få avlivet jerven. Dersom ettersøk av eventuelt såret dyr etter første dag er uten resultat, skal lederen for fellingslaget underrette Viltnemnda og Fylkesmannen. Medlemmene i det oppnevnte fellingslaget skal da uten godtgjørelse bistå Viltnemnda i det videre ettersøket.

8. I medhold av forskrift om forvaltning av bjørn, jerv, ulv og gaupe § 3, gis det tillatelse til nødvendig bruk av motorkjøretøy. Motorkjøretøy kan ikke nyttes under forsøk på felling eller under selve fellingen. I tillegg må det søkes den aktuelle kommunen om dispensasjon etter motorferdselloven for å benytte motorkjøretøy i dette området. 

9. Jerv som blir felt skal ivaretas og håndteres på en slik måte at skrotten ikke ødelegges eller forringes unødig. Felt dyr skal så raskt som mulig bringes til Fjelltjenesten avd. Tana. Felt jerv tilhører Viltfondet.

10. Fylkesmannen vurderer bestandssituasjonen og skadesituasjonen fortløpende, og kan på eget initiativ oppheve denne tillatelsen. 

Fylkesmannen dekker dokumenterte utgifter i forbindelse med fellingen med inntil kr. 

10 000,- dersom jerv felles. Det bes om at originale kvitteringer for utlegg vedlegges. Beløpet kan ikke brukes til å avlønne oppnevnte jegere. Dersom felling ikke lykkes dekkes ingen utgifter.

Vedtaket kan påklages til Direktoratet for naturforvaltning innen 3 uker etter mottakelsen av dette brev, jf. forvaltningslovens kap. IV, § 28 og 29. Eventuell klage begrunnes og sendes via Fylkesmannen.

	Med hilsen

Trond Aarseth

seksjonsleder naturforvaltning
	Knut Morten Vangen

rovviltkonsulent


Kopi til:


Statskog Fjelltjenesten avd. Tana

Fjelltjenesteleder, her 

Lensmannen i Tana 

Tana kommune

Maskevarre beitelag v/ Reidar Johnsen, V Skipagurra, 9845 Tana

Direktoratet for naturforvaltning 

Jervenemnda for Nord-Norge/ Nord-Trøndelag, v/ John Helge Steinnes, 9042 Laksvatn

